[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 11.10.2007

COM(2007) 600 τελικό

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέσω μηχανισμού ευελιξίας, εντός του ετήσιου ανώτατου ορίου των 500 εκατομμυρίων EUR, πέραν των ποσών για τους αντίστοιχους τομείς του δημοσιονομικού πλαισίου. Οι κανόνες επιλεξιμότητας για τις συνεισφορές από το Ταμείο θεσπίζονται λεπτομερώς στον κανονισμό (ΕΚ) αριθ. 1927/2006[2] του Ευρωπαϊκού Κοινοβουλίου και του Συμβουλίου.

Οι υπηρεσίες της Επιτροπής διενέργησαν εμπεριστατωμένη εξέταση των δύο αιτήσεων της Γερμανίας και της Φινλανδίας σύμφωνα με τον κανονισμό (ΕΚ) αριθ. 1927/2006 και ιδίως τα άρθρα 2, 3, 4, 5 και 6.

Tα σημαντικότερα στοιχεία των αξιολογήσεων μπορούν να συνοψισθούν ως εξής:

Υπόθεση EGF/2007/03/DE/BENQ

1. Η αίτηση κατατέθηκε από τις γερμανικές αρχές στην Επιτροπή στις 27 Ιουνίου 2007. Βασιζόταν στα ειδικά κριτήρια παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006 και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του κανονισμού αυτού.

2. Η αίτηση αφορά απολύσεις σε δύο γερμανικές θυγατρικές της BenQ, και συγκεκριμένα την BenQ Mobile GmbH&Co OHG (παραγωγή κινητών τηλεφώνων) και την Inservio GmbH (παροχή υπηρεσιών επισκευής για κινητά τηλέφωνα της Siemens και της BenQ). Στην αίτηση καταγράφονται συνολικά 3 303 απολύσεις κατά τη διάρκεια της τετράμηνης περιόδου αναφοράς (22 Δεκεμβρίου 2006 έως 21 Απριλίου 2007), από τις οποίες 2 828 πραγματοποιήθηκαν στην BenQ Mobile GmbH&Co OHG και 475 στην Inservio GmbH. Οι απολύσεις οφείλονται στο γεγονός ότι η BenQ σταμάτησε κάθε χρηματοοικονομική στήριξη προς τις δύο γερμανικές θυγατρικές της, με αποτέλεσμα να οδηγηθούν σε πτώχευση.

3. Η ανάλυση της σχέσης μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου βασίζεται στις ακόλουθες πληροφορίες. Παρατηρείται στους παραγωγούς κινητών τηλεφώνων μια γενική τάση μετεγκατάστασης της παραγωγής τους προς την Ασία, και ιδίως στην Κίνα. Τα σημαντικότερα αίτια αυτής της μετεγκατάστασης στην Κίνα είναι κατά κύριο λόγο τα συγκριτικά πλεονεκτήματα από πλευράς κόστους παραγωγής, αλλά και η γεωγραφική εγγύτητα με τους εταίρους στον τομέα της τεχνολογίας και η έντονη αύξηση της τοπικής ζήτησης. Σύμφωνα με την αίτηση, το κόστος συναρμολόγησης ενός κινητού τηλεφώνου φθάνει σε περίπου 8 έως 10 EUR ανά μονάδα στις χώρες παραγωγής με υψηλούς μισθούς όπως Γερμανία, ενώ στην Κίνα το κόστος αυτό ανέρχεται σε περίπου 1,50 EUR ανά τηλέφωνο. Από το 2005 έως το 2008 η παγκόσμια ζήτηση κινητών τηλεφώνων υπολογίζεται να αυξηθεί κατά 9%, ενώ για την ίδια περίοδο η αύξηση υπολογίζεται να φθάσει σε 5% στην Ευρώπη και σε περίπου 13% στην Κίνα.

4. Από το 2001 έως το 2006, η παγκόσμια παραγωγή κινητών τηλεφώνων αυξήθηκε από 400 εκατ. σε 991 εκατ. μονάδες. Το 2001, η παραγωγή στην Κίνα ανήλθε σε 80 εκατ. μονάδες, ήτοι 20% της παγκόσμιας παραγωγής, για να φθάσει το 2006 σε 450 εκατ. μονάδες, ήτοι 45% της παγκόσμιας παραγωγής. Το 2002, 46% της κινεζικής παραγωγής κινητών τηλεφώνων είχε εξαχθεί, και το 2006 το μερίδιο των εξαγωγών αυξήθηκε σε 75%, δηλαδή 340 εκατ. μονάδες από συνολική παραγωγή 450 εκατ. μονάδων.

5. Πριν το κλείσιμο των γερμανικών μονάδων παραγωγής της, η παραγωγική ικανότητα της BenQ (σε μονάδες κινητών τηλεφώνων) κατανεμόταν ως εξής: Κίνα: 30 εκατ., Ταϊβάν: 5 εκατ., Βραζιλία: 15 εκατ. και Γερμανία: 15 εκατ. μονάδες. Η χρησιμοποίηση της παραγωγικής ικανότητας ήταν 75% στην Κίνα, 40% στην Ταϊβάν, 45% στη Βραζιλία και 60% στη Γερμανία. Η BenQ ανακοίνωσε την απόφασή της να μεταφέρει την παραγωγή από τη Γερμανία προς τις μονάδες παραγωγής της στην Κίνα, την Ταϊβάν και τη Βραζιλία. Από στοιχεία που χορηγήθηκαν από την BenQ Corporation[3], η τάση για τη μετεγκατάσταση της παραγωγής είναι επίσης ορατή και στα στοιχεία για την απασχόληση: το 2003 η Νάπη (ΕΕ-27 και πρώην Σοβιετική Ένωση) αντιπροσώπευε 31% του αριθμού των απασχολουμένων και η Κίνα 15%, ενώ το 2006 το μερίδιο της Νάπης μειώθηκε σε 24% και της Κίνας αυξήθηκε σε 18%.

6. Όσον αφορά την πλήρωση των κριτηρίων που θεσπίζονται στο άρθρο 6 του κανονισμού (ΕΚ) αριθ. 1927/2006, η Γερμανία χορήγησε τις ακόλουθες πληροφορίες: η Γερμανία επιβεβαίωσε ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων. Στη Γερμανία, οι επιχειρήσεις είναι υποχρεωμένες να υιοθετούν ένα κοινωνικό πρόγραμμα για να μετριάζουν τις πιθανές αρνητικές οικονομικές επιπτώσεις για τους εργαζόμενους λόγω μιας μεταβολής των δραστηριοτήτων. Ωστόσο, η υποχρέωση αυτή δεν ισχύει για νέες επιχειρήσεις κατά τη διάρκεια της πρώτης τετραετίας από τη σύστασή τους. Αυτή είναι η περίπτωση των δύο γερμανικών θυγατρικών της BenQ. Σε περιπτώσεις αναδιάρθρωσης, το γερμανικό εργατικό δίκαιο προβλέπει μέσα μεταβίβασης, όπως τη δημιουργία μιας εταιρείας μεταβίβασης προκειμένου να στηριχθούν οι απολυόμενοι με οργανωμένο τρόπο κατά την αναζήτηση νέας θέσεως απασχόλησης. Ωστόσο, δεν υπάρχει νομική υποχρέωση για την ίδρυση εταιρείας μεταβίβασης. Για να αποδειχθεί η συμπληρωματικότητα με τα μέτρα που λαμβάνονται σε εθνικό και τοπικό επίπεδο, η αίτηση διακρίνει μεταξύ του πακέτου ΕΤΠ και του αρχικού πακέτου των ενεργών μέτρων στην αγορά εργασίας, που χρηματοδοτούνται κυρίως από τις εθνικές αρχές και τη Siemens AG. Η βασική συνιστώσα αυτού του αρχικού πακέτου ήταν η δημιουργία μιας εταιρείας μεταβίβασης που θα λειτουργούσε για διάστημα ενός έτους από την 1η Ιανουαρίου έως την 31η Δεκεμβρίου 2007. Η Γερμανία επιβεβαίωσε ότι οι δράσεις που χρηματοδοτούνται βάσει του ΕΤΠ δεν θα λάβουν ενίσχυση από άλλα κοινοτικά χρηματοδοτικά μέσα.

Συνεπώς, για τους προαναφερθέντες λόγους, προτείνεται να γίνει δεκτή η αίτηση EGF/2007/03/DE/BENQ που υποβλήθηκε από τη Γερμανία σχετικά με τις απολύσεις που συνδέονται με την πτώχευση των δύο θυγατρικών της BENQ, καθώς παρασχέθηκαν αποδείξεις ότι αυτές οι απολύσεις απορρέουν από μεγάλες διαρθρωτικές αλλαγές στη μορφή του παγκόσμιου εμπορίου που οδήγησαν σε σοβαρή οικονομική αναστάτωση, η οποία επηρεάζει την τοπική οικονομία. Προτείνεται συντονισμένη δέσμη επιλέξιμων εξατομικευμένων υπηρεσιών για ποσό 25 532 300 EUR, εκ του οποίου η αιτούμενη συνεισφορά του ΕΤΠ ανέρχεται σε 12 766 150 EUR.

Υπόθεση EGF/2007/04/FI/PERLOS

1. Η αίτηση κατατέθηκε από τις φινλανδικές αρχές στην Επιτροπή στις 18 Ιουλίου 2007. Βασιζόταν στα ειδικά κριτήρια παρέμβασης του άρθρου 2 στοιχείο γ) του κανονισμού (ΕΚ) αριθ. 1927/2006 σχετικά με μικρές αγορές εργασίας και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του κανονισμού αυτού.

2. Στην αίτηση αποδεικνύεται ότι πραγματοποιήθηκαν συνολικά 899 απολύσεις στην Perlos κατά τη διάρκεια της περιόδου αναφοράς (από τις 7 Μαρτίου 2007 έως τις 6 Ιουλίου 2007), συν 9 άλλες απολύσεις σε υπεργολάβους και φορείς επόμενων σταδίων της παραγωγικής διαδικασίας, δηλαδή συνολικά 908 απολύσεις λόγω της παύσης λειτουργίας του εργοστασίου Perlos. Προειδοποίηση απόλυσης δόθηκε σε 7 άλλα άτομα από την Perlos από τις 10 έως τις 31 Ιουλίου, και πληρούνται επίσης τα κριτήρια για την εφαρμογή μέτρων. Οι απολύσεις προκλήθηκαν από την απόφαση της Perlos να τερματίσει τις δραστηριότητες παραγωγής στη Φινλανδία και να κλείσει τα δύο εργοστάσιά της που βρίσκονται στο Joensuu και το Kontiolahti, στη Βόρεια Καρελία τον Σεπτέμβριο του 2007.

3. Η ανάλυση της σχέσης μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου βασίζεται στις ακόλουθες πληροφορίες. Παρατηρείται στους παραγωγούς κινητών τηλεφώνων μια γενική τάση μετεγκατάστασης της παραγωγής τους προς την Ασία, και ιδίως στην Κίνα. Τα σημαντικότερα αίτια αυτής της μετεγκατάστασης στην Κίνα είναι κατά κύριο λόγο τα συγκριτικά πλεονεκτήματα από πλευράς κόστους παραγωγής, αλλά και η γεωγραφική εγγύτητα με τους εταίρους στον τομέα της τεχνολογίας και η έντονη αύξηση της τοπικής ζήτησης. Καθοριστικός παράγοντας για τη μετεγκατάσταση είναι η ταχύτητα της παραγωγικής διαδικασίας. Οι προμηθευτές της βιομηχανίας κινητών τηλεφώνων αναμένεται πλέον να ανταποκρίνονται σε παραγγελίες εντός 2 ωρών βάσει του λεγόμενου συστήματος «Just In Time» (JIT) (έγκαιρη παράδοση), έτσι ώστε να επιτυγχάνεται εξοικονόμηση δαπανών αποθήκευσης και να ανταποκρίνονται χωρίς καθυστέρηση στη ζήτηση της αγοράς. Αυτό απαιτεί τη μετάθεση των μονάδων παραγωγής σε γεωγραφικά σημεία που γειτονεύουν άμεσα με τα μεγάλα εμπορικά σήματα της αγοράς. Με τον τρόπο αυτό μειώνονται επίσης τα μεταφορικά έξοδα, τα οποία είναι ιδιαίτερα σημαντικά για τη νέα γενιά φθηνών κινητών τηλεφώνων. Από το 2005 έως το 2008, η παγκόσμια ζήτηση κινητών τηλεφώνων αναμένεται να αυξηθεί κατά 9%, ενώ για την ίδια περίοδο η αύξηση αυτή εκτιμάται σε περίπου 5% για την Ευρώπη και περίπου 13% για την Κίνα.

4. Από το 2001 έως το 2006, η παγκόσμια παραγωγή κινητών τηλεφώνων αυξήθηκε από 400 εκατ. σε 991 εκατ. μονάδες. Το 2001, η παραγωγή στην Κίνα ανήλθε σε 80 εκατ. μονάδες, ήτοι 20% της παγκόσμιας παραγωγής, για να φθάσει το 2006 σε 450 εκατ. μονάδες, ήτοι 45% της παγκόσμιας παραγωγής. Το 2002, 46% της κινεζικής παραγωγής κινητών τηλεφώνων είχε εξαχθεί, και το 2006 το μερίδιο εξαγωγών αυξήθηκε σε 75%, δηλαδή 340 εκατ. μονάδες από συνολική παραγωγή των 450 εκατ. μονάδων.

5. Πριν από το κλείσιμο των φινλανδικών εργοστασίων της, το προσωπικό της Perlos (περιλαμβανομένου του έκτακτου προσωπικού) κατανεμόταν ως εξής: 4.207 εργαζόμενοι στην ΕΕ (Φινλανδία, Σουηδία και Ουγγαρία, περιλαμβανομένων 1.105 έκτακτων εργαζόμενων), 7.612 εργαζόμενοι στην Ασία (κυρίως στην Κίνα και την Ινδία, περιλαμβανομένων 4.605 έκτακτων εργαζόμενων), 1.125 εργαζόμενοι στη Βόρεια και Νότια Αμερική (κυρίως στη Βραζιλία και το Μεξικό, περιλαμβανομένων 5 έκτακτων εργαζόμενων). Η Perlos απασχολούσε 1.600 εργαζόμενους στη Φινλανδία στα τέλη του 2006 (χωρίς έκτακτο προσωπικό).

Όσον αφορά την κατανομή των εργοστασίων, κατά το πρώτο τρίμηνο του 2007 26% της συνολικής έκτασης των εργοστασιακών εγκαταστάσεων βρίσκονταν ακόμα στη Φινλανδία, έναντι 41% στην Κίνα και 0% στην Ινδία. Κατά το δεύτερο τρίμηνο του 2007 η κατάσταση μεταβλήθηκε ριζικά καθώς η έκταση των εργοστασιακών χώρων στην Κίνα αυξήθηκε σε 58%, η Ινδία εμφανίζεται για πρώτη φορά με 12% του εργοστασιακού χώρου, και η Φινλανδία δεν διαθέτει πλέον καμία εργοστασιακή εγκατάσταση.

6. Όσον αφορά την πλήρωση των κριτηρίων που θεσπίζονται στο άρθρο 6 του κανονισμού (ΕΚ) αριθ. 1927/2006, η Φινλανδία χορήγησε τις ακόλουθες πληροφορίες: η Φινλανδία επιβεβαίωσε μεταξύ άλλων ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων. Αυτά αφορούν ειδικότερα τις υποχρεώσεις που έχουν οι εργοδότες, οι εργαζόμενοι και η Υπηρεσία Απασχόλησης στο πλαίσιο του μοντέλου για την ασφάλεια της απασχόλησης που εφαρμόζεται στη χώρα αυτή. Οι φινλανδικές αρχές προσκόμισαν στοιχεία ότι οι ενέργειες παρέχουν στήριξη για μεμονωμένους εργαζόμενους και δεν χρησιμοποιούνται για την αναδιάρθρωση επιχειρήσεων ή τομέων. Επίσης, η Φινλανδία επιβεβαίωσε ότι οι επιλέξιμες ενέργειες, που αναφέρονται στα σημεία 15 έως 17 της ανακοίνωσης (SEC(2007) 1228), δεν λαμβάνουν ενίσχυση από άλλα κοινοτικά χρηματοδοτικά μέσα. Η Φινλανδία αναφέρθηκε σε ένα περιφερειακό σχέδιο χρηματοδοτούμενο από το ΕΚΤ, που ονομάζεται «Γέφυρα μεταξύ των φάσεων της επαγγελματικής ζωής» το οποίο είναι διαφορετικό αλλά συμπληρώνει τη στήριξη από το ΕΤΠ. Το σχέδιο εφαρμόζεται στη Βόρεια Καρελία από την 1η Οκτωβρίου 2006. Σκοπός του είναι να δημιουργήσει ένα λειτουργικό μοντέλο ανταποκρινόμενο στις προκλήσεις που δημιουργούνται από τις απολύσεις, να καταρτίσει ένα αρχείο πληροφοριών που συνδέονται με τις απολύσεις και να αναζητεί μέτρα στήριξης που δρουν συμπληρωματικά με εκείνα που προβλέπονται στο μοντέλο για την ασφάλεια της απασχόλησης.

Συνεπώς, για τους προαναφερθέντες λόγους, προτείνεται να γίνει δεκτή η αίτηση EGF/2007/04/FI/PERLOS που υποβλήθηκε από τη Φινλανδία σχετικά με 915 απολύσεις που προκλήθηκαν από το κλείσιμο των μονάδων παραγωγής της PERLOS και των υπεργολάβων της στη Βόρεια Καρελία, καθώς παρασχέθηκαν αποδείξεις ότι αυτές οι απολύσεις απορρέουν από μεγάλες διαρθρωτικές αλλαγές στη μορφή του παγκόσμιου εμπορίου που οδήγησαν σε σοβαρή οικονομική αναστάτωση, η οποία επηρεάζει την τοπική οικονομία. Προτείνεται συντονισμένη δέσμη επιλέξιμων εξατομικευμένων υπηρεσιών για ποσό 4.057.075 EUR, εκ του οποίου η αιτούμενη συνεισφορά του ΕΤΠ ανέρχεται σε 2.028.538 EUR.

Χρηματοδότηση

Ο συνολικός ετήσιος προϋπολογισμός που διαθέτει το Ευρωπαϊκό Ταμείο Προσαρμογής στην Παγκοσμιοποίηση ανέρχεται σε 500 εκατομμύρια EUR. Το 2007, έχει ήδη προγραμματιστεί να διατεθεί ποσό ύψους 3.816.280 EUR για δύο προγενέστερες αιτήσεις, οπότε παραμένει διαθέσιμο ποσό ύψους 496.183.720 EUR.

Η προτεινόμενη χρηματοδότηση από την Επιτροπή στο πλαίσιο του Ταμείου βασίζεται στις πληροφορίες που διαβιβάσθηκαν από τον αιτούντα.

Με βάση τις δύο αιτήσεις ενίσχυσης στο πλαίσιο του Ταμείου που υποβλήθηκαν από τη Γερμανία και τη Φινλανδία όπου η βιομηχανία κινητών τηλεφώνων επηρεάστηκε από απολύσεις της BENQ και της PERLOS, οι συνολικές εκτιμήσεις των συντονισμένων δεσμών εξατομικευμένων υπηρεσιών που θα χρηματοδοτηθούν έχουν ως εξής:

Εξατομικευμένες υπηρεσίες που θα χρηματοδοτηθούν (σε EUR) |

Γερμανία: BENQ 03/2007 | 12 766 150 |

Φινλανδία: PERLOS 04/2007 | 2 028 538 |

Σύνολο | 14 794 688 |

Με βάση την εξέταση αυτών των αιτήσεων[4], και λαμβανομένου υπόψη του μέγιστου δυνατού ποσού επιδότησης από το Ταμείο, καθώς και τα περιθώρια για ανακατανομή πιστώσεων, η Επιτροπή προτείνει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για συνολικό ποσό 14 794 688 EUR, το οποίο θα διατεθεί εντός του τομέα 1α του δημοσιονομικού πλαισίου.

Μετά τη διάθεση της στήριξης αυτής, θα παραμείνει διαθέσιμο για χρηματοδότηση κατά τη διάρκεια των τεσσάρων τελευταίων μηνών του έτους ποσοστό μεγαλύτερο από το 25% του μέγιστου ετήσιου ποσού του Ευρωπαϊκού Ταμείου Προσαρμογής στην Παγκοσμιοποίηση, όπως απαιτείται από το άρθρο 12 παράγραφος 6 του κανονισμού 1927/2006.

Η Επιτροπή θα υποβάλει αίτηση μεταφοράς για να εγγραφούν στον προϋπολογισμό του 2007 ειδικές πιστώσεις ανάληψης υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[5], και ιδίως το άρθρο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[6], και ιδίως το άρθρο 12 παράγραφος 3,

την πρόταση της Επιτροπής[7],

Εκτιμώντας τα εξής :

(1) Το Ευρωπαϊκό Ταμείο Προσαρμογής στην Παγκοσμιοποίηση (εφεξής το «Ταμείο») συστάθηκε για την παροχή πρόσθετης στήριξης σε εργαζόμενους που πλήττονται από τις συνέπειες μεγάλων διαρθρωτικών αλλαγών στη μορφή του παγκόσμιου εμπορίου και για την υποβοήθησή τους κατά την επανένταξή τους στην αγορά εργασίας.

(2) Η διοργανική συμφωνία της 17ης Μαΐου 2006 επιτρέπει την κινητοποίηση του Ταμείου εντός του ανώτατου ορίου των 500 εκατομμυρίων EUR.

(3) Η Γερμανία και η Φινλανδία υπέβαλαν αιτήσεις για την κινητοποίηση του Ταμείου σχετικά με δύο υποθέσεις που αφορούσαν απολύσεις στον τομέα των κινητών τηλεφώνων και ιδίως για τους εργαζόμενους που απολύθηκαν από την BENQ και την PERLOS. Οι αιτήσεις είναι σύμφωνες με τις απαιτήσεις για τον καθορισμό του ύψους των χρηματοδοτικών συνεισφορών που προβλέπονται στο άρθρο 10 του κανονισμού (ΕΚ) αριθ. 1927/2006.

(4) Επομένως, πρέπει να κινητοποιηθεί το Ταμείο για τη χορήγηση της χρηματοδοτικής συνεισφοράς για τις δύο αιτήσεις,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2007, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για να παράσχει το ποσό των 14 794 688 EUR σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.06.2006, σ. 1.

[2] ΕΕ L 406 της 30.12.2006, σ. 1.

[3] Δελτίο της εταιρείας BenQ: http://benqu.com/page/?pageld=5

[4] Ανακοίνωση προς την Επιτροπή σχετικά με την αίτηση κινητοποίησης του Ευρωπαϊκού Ταμείου Προσαρμογής στην Παγκοσμιοποίηση που υπεβλήθη από τη Γερμανία στην υπόθεση BENQ (SEC(2007) 1142) και ανακοίνωση προς την Επιτροπή σχετικά με την αίτηση κινητοποίησης του Ευρωπαϊκού Ταμείου Προσαρμογής στην Παγκοσμιοποίηση που υπεβλήθη από τη Φινλανδία στην υπόθεση PERLOS (SEC(2007) 1228) που περιλαμβάνουν την ανάλυση των αιτημάτων από την Επιτροπή.

[5] ΕΕ C 139 της 14.06.2006, σ. 1.

[6] ΕΕ L 406 της 30.12.2006, σ. 1.

[7] ΕΕ C […] της […], σ. […].